Aldri tjent mindre - aldri hatt mer
Regnskapet for 2012 viser at selskapet hadde en inntekt på drøyt 1,8 millioner, mot 2,2 millioner året før. Inntektene står oppført som honorarinntekter, uten noe mer detaljert informasjon. - Veldig mye av inntektene får hun i kraft av å være opphavskvinne. Hun har ikke gjort så mye liveopptredener i fjor, så det er først og fremst det, sier manager Jan Erik Haglund til VG. Artisten tok selv ut omtrent 440.000 kroner i lønn, og etter at skatt og alle utgifter var betalt endte selskapet med et overskudd på nesten 750.000 kroner. Disse pengene har Lene Marlin avsatt til å styrke egenkapitalen i selskapet, som nå er på solide tolv millioner. Regnskapet viser at selskapet aldri har hatt mindre inntekter, men samtidig aldri mer egenkapital. Selskapet har omtrent ingen gjeld, men artisten har selv et lån på nesten to millioner til selskapet.I 2011 skrev VG at Lene Marlin har tjent minst 54 millioner kroner over tolvårsperioden som artist. Den virkelige kapitalen ligger i katalogen med sanger, som hun forvalter alene og kontrollerer 100 prosent. - Lene har vært flink til å plassere og organisere sine rettigheter, som hun i dag forvalter selv. Hun er flink med penger og investeringer, har godt overblikk og lar ikke ting skure, sa manager Jan Erik Haglund den gangen. I regnskapet fra 2012 kommer det også fram at Lene Marlin har investert en del av egenkapitalen i aksjer og fond. I tillegg har hun kjøpt flere leiligheter. Lene Marlin har hatt millioninntekter privat eller til selskapet hvert år siden 1999, da hun ga ut debutalbumet «Playing My Game». Fram til og med 2004 tjente hun over 4,5 millioner kroner hvert eneste år.Selskapet Mellowmoment ble opprettet i 2006, året etter Marlins tredje plate «Lost in a Moment». Det første året hadde selskapet fire millioner i driftsinntekter. De siste årene har selskapet hatt driftsinntekter på drøyt to millioner kroner. Lene Marlin var en av artistene i årets sesong av «Hver gang vi møtes», men om det får noe å si for inntektene hennes får vi først se i regnskapet for 2013. Hun ga ut samlealbumet «Here We Are» i januar, men albumet havnet ikke høyere opp en på 15. plass på VG-lista. Alle hennes foregående album har vært inne på topp 5 på samme liste, både «Another Day» og «Playing My Game» nådde førsteplass.
Lene Marlin (32) har ikke gitt ut et nytt album siden 2009, men tjener fortsatt gode penger gjennom sitt selskap Mellowmoment.